การจัดทำงบประมาณเงินรายได้ของมหาวิทยาลัยจะเป็นการจัดทำงบประมาณแบบมุ่งเน้นผลงานซึ่ง***ให้ความสำคัญต่อการดำเนินงานและผลสำเร็จของผลผลิตผลลัพธ์ตามแผนยุทธศาสตร์ 20 ปี (2560-2579) และแผนพัฒนา ระยะที่ 1 (2561-2564) มหาวิทยาลัยเทคโนโลยีราชมงคลธัญบุรี*** โดยมีการวัดผลความสำเร็จของผลงานดังกล่าวด้วยตัวชี้วัดที่ชัดเจนและครอบคลุมทั้งปริมาณคุณภาพเวลาและต้นทุนอย่างมีประสิทธิภาพและประสิทธิผลงบประมาณเงินรายได้เป็นงบประมาณเสริมงบประมาณรายจ่ายโดยนำไปใช้สำหรับรายการที่งบประมาณรายจ่ายได้รับจัดสรรไม่เพียงพอหรือรายการที่ไม่สามารถขอสนับสนุนจากงบประมาณรายจ่ายหรือเป็นงาน/โครงการเร่งด่วนที่ไม่สามารถรอการสนับสนุนจากงบประมาณแผ่นดินทั้งนี้รายจ่ายใดสามารถเบิกจ่ายงบประมาณรายจ่ายได้ให้เบิกจ่ายเงินงบประมาณรายจ่ายก่อนเสมอ

**วิธีการงบประมาณเงินรายได้ ประจำปี 2562**

**(1 ตุลาคม 2561– 30 กันยายน 2562)**

**การประมาณการรายรับ**

1. **รายรับจากการจัดการศึกษา ภาคปกติ ระดับ ปริญญาตรี ปริญญาโท และปริญญาตรี หลักสูตรนานาชาติ**

คำนวณจากรายรับของ 2 ภาคการศึกษาคือ ภาคเรียนที่2/ 2561 และภาคเรียนที่ 1/2562 ประกอบด้วยรายรับของ 3 รายการดังนี้

1. ค่าลงทะเบียนเรียน

2. ค่าบำรุงการศึกษา

3. ค่าขึ้นทะเบียนนักศึกษาใหม่

**2. รายรับระดับ ภาคพิเศษ ปริญญาตรี ป.บัณฑิต ปริญญาโท ปริญญาเอก**

คำนวณจากรายรับของ 2 ภาคการศึกษาคือ ภาคเรียนที่ 2/ 2561 และภาคเรียนที่ 1/2562 ประกอบด้วยรายรับของ 4 รายการดังนี้

1. ค่าลงทะเบียนเรียน

2. ค่าบำรุงการศึกษา

3. ค่าขึ้นทะเบียนนักศึกษาใหม่

4. ค่าสนับสนุนการจัดการศึกษา

**3. รายรับจากการจัดการศึกษาของโรงเรียนสาธิตนวัตกรรมมหาวิทยาลัยเทคโนโลยีราชมงคลธัญบุรี**

คำนวณจากรายรับของ 2 ภาคการศึกษาคือ ภาคเรียนที่ 2/ 2561 และภาคเรียนที่ 1/2562โดยใช้อัตราตามประกาศมหาวิทยาลัยเทคโนโลยีราชมงคลธัญบุรี เรื่องอัตราการเก็บเงินค่าบำรุงการศึกษา ค่าธรรมเนียมการศึกษา และค่าใช้จ่ายอื่นๆในการจัดการศึกษาโรงเรียนสาธิตนวัตกรรมมหาวิทยาลัยเทคโนโลยีราชมงคลธัญบุรี

**4. รายรับจากการจัดการศึกษาของโรงเรียนสาธิตอนุบาล มหาวิทยาลัยเทคโนโลยีราชมงคลธัญบุรี**

คำนวณจากรายรับของ 2 ภาคการศึกษาคือ ภาคเรียนที่ 2/2561 และภาคเรียนที่ 1/2562 ตามประกาศมหาวิทยาลัยเทคโนโลยีราชมงคลธัญบุรี เรื่องอัตราเก็บเงินค่าบำรุงการศึกษา ค่าธรรมเนียมของโรงเรียนสาธิตสถาบันเทคโนโลยีราชมงคล

**5. รายรับอื่นๆ นอกเหนือจากข้อ 1-4**

ให้ประมาณการรายรับสำหรับการจัดทำงบประมาณเงินรายได้ประจำปี 2562 โดยพิจารณาจากรายรับจริงในปีงบประมาณ พ.ศ. 2561 (1 ต.ค. 60-30 ก.ย. 61) และการประมาณการผู้ใช้บริการ

**การตั้งงบประมาณรายจ่าย**

**1. ให้หน่วยงานตั้งงบประมาณรายจ่ายเงินรายได้ ใน 6 ผลผลิต**

1. ผลผลิต ผู้สำเร็จการศึกษาด้านวิทยาศาสตร์และเทคโนโลยี

1. ผลผลิต ผู้สำเร็จการศึกษาด้านวิทยาศาสตร์สุขภาพ
2. ผลผลิต ผู้สำเร็จการศึกษาด้านสังคมศาสตร์
3. ผลผลิต ผลงานวิจัยและนวัตกรรม
4. ผลผลิต ผลงานการให้บริการวิชาการ
5. ผลผลิต ผลงานทำนุบำรุงศิลปวัฒนธรรม

**2. การตั้งงบประมาณเงินรายได้จำแนกตามงบรายจ่าย**

**2.1 งบบุคลากร**

- ค่าจ้างชั่วคราวมหาวิทยาลัยฯ มีนโยบายปรับขนาดอัตรากำลังในภาพรวมให้สอดคล้องกับภารกิจด้านต่างๆ เพื่อให้มีสัดส่วนที่เหมาะสม จึงกำหนดแนวทางในการตั้งงบประมาณเงินรายได้ในส่วนของลูกจ้างชั่วคราว ดังนี้

- กรณีที่หน่วยงานได้บรรจุพนักงานมหาวิทยาลัยแล้วขอให้หน่วยงานยุบอัตราลูกจ้างชั่วคราวตามจำนวนอัตราที่ได้รับการบรรจุด้วย

- ลูกจ้างชั่วคราวในสายสนับสนุนไม่ให้เปลี่ยนแปลงชื่อตำแหน่งวุฒิและเพิ่มอัตราใหม่ ให้หน่วยงานตั้งงบประมาณเฉพาะอัตราเดิมที่ได้รับอนุมัติจากมหาวิทยาลัยฯ แล้วเท่านั้น

- กรณีที่ได้รับอนุมัติจากมหาวิทยาลัยฯ ให้เปลี่ยนแปลง/เพิ่มอัตรา ลูกจ้างชั่วคราวระหว่างปีงบประมาณเงินรายได้ 2561 ให้แนบหนังสืออนุมัติจากมหาวิทยาลัยฯ ประกอบการพิจารณาด้วย

- ในส่วนของอัตราค่าจ้างลูกจ้างชั่วคราวและค่าครองชีพ (4%) ให้หน่วยงานใช้อัตรา ดังนี้

|  |  |  |  |  |
| --- | --- | --- | --- | --- |
| **ที่** | **วุฒิการศึกษา** | **อัตราค่าจ้าง** | **ค่าครองชีพ (4%)** | **รวมเงิน** |
| 1 | ปริญญาเอก | 21,000 | 840 | 21,840 |
| 2 | ปริญญาโท | 17,500 | 700 | 18,200 |
| 3 | ปริญญาโท (อาจารย์ที่มีใบประกอบวิชาชีพ) | 19,590 | 790 | 20,380 |
| 4 | ปริญญาโท (หลักสูตร 5 ปี) | 18,510 | 750 | 19,260 |
| 5 | ปริญญาตรี (อาจารย์ชาวต่างประเทศ) | 20,800 | - | - |
| 6 | ปริญญาตรี (อาจารย์ที่มีใบประกอบวิชาชีพ) | 17,090 | 690 | 17,780 |
| 7 | ปริญญาตรี (หลักสูตร 5 ปี) | 15,800 | 640 | 16,440 |
| 8 | ปริญญาตรี | 15,000 | 600 | 15,600 |
| 9 | อนุปริญญา/ปวท.และ ป.กศ.สูง | 10,840 | 440 | 11,280 |
| 10 | อนุปริญญา/ป.6 (พนักงานงานขับเครื่องจักรกลหนัก) | 15,000 | 600 | 15,600 |
| 11 | ปวส. | 11,500 | 460 | 11,960 |
| 12 | อนุปริญญาป.6 (พนักงานงานขับเครื่องจักรกลกลาง) | 11,500 | 460 | 11,960 |
| 13 | ปวช./ม.ต้น/ม.ปลาย (ลูกมือช่าง) (ผู้ช่วยช่างทั่วไป) (พนักงานขับรถยนต์) (พนักงานขับเครื่องจักรเบา) (หัวหน้าหมวดสถานที่) | 9,400 | 380 | 9,780 |
| 14 | ป.4-ม.6/ต่ำกว่า ปวช. | 8,690 | 350 | 9,040 |

**2.2 งบดำเนินการ**

**2.2.1ค่าตอบแทน ใช้สอย วัสดุ**

- ให้หน่วยงานประมาณการค่าสอนที่จะต้องใช้ โดยคำนึงถึงวงเงินจาก***งบประมาณรายจ่ายที่จะได้รับ ซึ่งในปี 2562 คาดว่าจะได้รับจัดสรรในวงเงินเดิม***  เพื่อพิจารณาว่าจะต้องใช้เงินรายได้สมทบเพิ่มเติมอีกเท่าไหร่ ทั้งนี้ให้หน่วยงานคำนึงถึงอัตราพนักงานมหาวิทยาลัยสายวิชาการที่ได้รับการบรรจุเพิ่มเติมด้วยในการประมาณการค่าสอน

- ให้หน่วยงานที่ขอตั้งงบประมาณเงินประจำตำแหน่งของผู้บริหารบางตำแหน่งที่ไม่สามารถเบิกจ่ายจากงบประมาณแผ่นดินได้ และจัดทำรายละเอียดชื่อตำแหน่ง อัตราเงินประจำตำแหน่ง จำนวนเงินต่อปี เป็นเอกสารประกอบ

- ให้ทุกหน่วยงานตั้งงบประมาณสบทบกองทุนประกันสังคมของค่าจ้างชั่วคราวรายเดือนในอัตราร้อยละ 5 ทุกอัตรา

- ให้พิจารณาตั้งงบประมาณจากฐานการใช้จ่ายจริงของปีที่ผ่านมาโดยยึดหลักการใช้ทรัพยากรอย่างประหยัดและ***ก่อให้เกิดประโยชน์ต่อการเรียนการสอนมากที่สุด***

- ค่าวัสดุควรเน้นให้ภาควิชา/สาขาวิชาจัดซื้อจัดหาวัสดุเพื่อใช้ในการเรียนการสอนในสัดส่วนที่ สูงกว่าวัสดุสำนักงาน

**2.2.2 ค่าสาธารณูปโภค**

- ให้แยกงบประมาณรายการย่อยว่าเป็นค่าอะไร เช่น ค่าโทรศัพท์ ค่าไปรษณีย์ (ให้คิดเฉพาะในส่วนของหน่วยงานไม่รวมส่วนที่ต้องสมทบมหาวิทยาลัยฯ 5% ของประมาณการรายรับ)

**2.3 งบลงทุน**

**ค่าครุภัณฑ์ ที่ดินและสิ่งก่อสร้าง**

- สนับสนุนรายการครุภัณฑ์ที่เพิ่มประสิทธิภาพการจัดการเรียนการสอนสนับสนุนยุทธศาสตร์ การผลิตและพัฒนากำลังคนรองรับยุทธศาสตร์ชาติ การจัดหาครุภัณฑ์ห้องปฏิบัติการต้องสอดคล้องกับนโยบายและสมรรถนะตามหลักสูตรให้ความสำคัญกับครุภัณฑ์การศึกษา มากกว่าครุภัณฑ์สำนักงาน

- ต้องเป็นรายการที่มีความจำเป็นเร่งด่วน และไม่อาจรอการจัดสรรจากงบประมาณรายจ่ายได้ โดยวงเงินต่อหน่วยไม่สูงเกินไป หรือภาพรวมของชุดครุภัณฑ์มีวงเงินรวมที่ไม่สูงเกินไป

- ให้จัดเรียงลำดับความสำคัญในภาพรวมทั้งหน่วยงานไม่แยกเป็นภาควิชา กรณีไม่เรียงลำดับในภาพรวมจะยึดตามลำดับการพิมพ์ก่อนหลังและให้จัดทำรายละเอียดคำชี้แจงตามแบบฟอร์ม ง.4 และ ง.5

- ค่าครุภัณฑ์ ต้องมีรายละเอียดคำชี้แจง กำหนดรายละเอียดคุณลักษณะสำคัญของรายการ (Specs) และแนบใบเสนอราคาอย่างน้อย 3 แห่งทุกรายการ เพื่อประกอบการพิจารณา

- รายการสิ่งก่อสร้าง ต้องมีแบบรูปรายการและราคากลาง BOQ พร้อมดำเนินการได้ทันที

**2.4 งบเงินอุดหนุน และงบรายจ่ายอื่น**

- สนับสนุนโครงการที่สอดคล้องกับแผนยุทธศาสตร์ 20 ปี (2560-2579) และแผนพัฒนา ระยะที่ 1 (2561-2564) มหาวิทยาลัยเทคโนโลยีราชมงคลธัญบุรี โดยจัดทำรายละเอียดโครงการตามแบบ ง.7 ประกอบการพิจารณาแบบฟอร์ม ง.7\_1 โครงการบริการวิชาการ ง.7\_2 โครงการด้านวัฒนธรรม ง.7\_3 โครงการทั่วไป

- โครงการด้านการบริการทางวิชาการแบบให้เปล่าให้ใช้วิทยากรภายในมหาวิทยาลัยเท่านั้น ทั้งนี้มหาวิทยาลัยมีนโยบายให้หน่วยงานเสนอขอในงบประมาณแผ่นดินเป็นหลัก หากมีความจำเป็นต้องใช้ เงินรายได้ดำเนินโครงการจะต้องดำเนินการตาม Area based ที่มหาวิทยาลัยกำหนดใน 5 จังหวัดเท่านั้น ทุกหน่วยงานควรพิจารณาใช้ทรัพยากรที่มีอยู่ในการเพิ่มศักยภาพการหารายได้โดยการพัฒนางานบริการวิชาการในลักษณะกิจกรรมที่นำมาซึ่งรายได้เพื่อนำไปพัฒนาหน่วยงานและมหาวิทยาลัยฯ ต่อไป

- เงินอุดหนุนโครงการวิจัยส่งเสริมและสนับสนุนให้ทุกหน่วยงานให้ความสำคัญงานวิจัยและพัฒนาให้ได้มาตรฐานและนำไปสู่การตีพิมพ์เผยแพร่และนำไปใช้ประโยชน์ในระดับชาติและนานาชาติจะต้องเป็นโครงการที่หน่วยงานพิจารณาจากสถาบันวิจัยและพัฒนามาก่อนแล้ว โดยกองนโยบายและแผนจะใช้ข้อมูลที่สถาบันวิจัยและพัฒนา ส่งให้ทางกองนโยบายและแผน ตรวจเช็คกับที่หน่วยงานเสนอขอมาให้สอดคล้องตรงกัน

- เงินอุดหนุนค่าบำรุงสมาชิกองค์กรต่างๆ ให้แนบเอกสารการเป็นสมาชิกและเงื่อนไขการจ่าย ชำระเงินและใบเสร็จรับเงินในปีที่ผ่านมาประกอบการเสนอของบประมาณด้วย

- เงินอุดหนุน ค่าใช้จ่ายในการปฐมนิเทศนักศึกษาตามอัตราที่มหาวิทยาลัยกำหนด

- เงินอุดหนุนค่าบำรุงห้องสมุดคณะ/วิทยาลัย ตามอัตราที่มหาวิทยาลัยกำหนด

- กรณีที่จำเป็นจะต้องเดินทางไปราชการต่างประเทศให้หน่วยงานประมาณการค่าใช้จ่ายที่มีรายละเอียดการคำนวณ ประกอบด้วย ประเภทงาน (ประชุม อบรม นำเสนอผลงาน) จำนวนผู้เดินทาง ค่าเบี้ยเลี้ยงที่พักพาหนะ และอื่น ๆ ประกอบ โดยตั้งงบประมาณในงบรายจ่ายอื่น “ค่าใช้จ่ายในการเดินทางไปราชการต่างประเทศชั่วคราว”

**2.5 เงินสมทบมหาวิทยาลัย** ทุกหน่วยงานต้องนำส่งเงินสมทบมหาวิทยาลัยตามเกณฑ์การจัดสรรที่กำหนดไว้ โดยมหาวิทยาลัยจะนำไปใช้จ่ายในการบริหารจัดการภาพรวม ดังนี้

- เป็นเงินกองทุนส่งเสริมงานวิจัย กองทุนพัฒนานักศึกษา กองทุนพัฒนาบุคลากร กองทุนส่งเสริมการฝึกประสบการณ์วิชาชีพ ตามระเบียบ และประกาศ ที่เกี่ยวข้อง

- สมทบจ่ายค่าสาธารณูปโภคของมหาวิทยาลัยฯ

- เป็นค่าใช้จ่ายของหน่วยงานสนับสนุน

- ใช้สมทบเป็นค่าใช้จ่ายสำหรับคณะที่สอนวิชาศึกษาทั่วไป / วิชาชีพครู

- เพื่อเป็นค่าใช้จ่ายที่จำเป็นบางรายการ/โครงการ ที่ขาดแคลนงบประมาณสนับสนุนหรือได้รับงบประมาณไม่เพียงพอ

- เพื่อเป็นค่าใช้จ่ายในรายการที่สอดคล้องกับภารกิจและกลยุทธ์มหาวิทยาลัยฯ

- เพื่อเป็นงบกลางมหาวิทยาลัยในกรณีจำเป็นเร่งด่วนซึ่งไม่ได้ตั้งงบประมาณรองรับไว้ หากไม่ได้รับการแก้ไขปัญหาจะเกิดผลเสียหายร้ายแรงต่อมหาวิทยาลัยฯ โดยรวม

- เมื่อสิ้นปีงบประมาณจะนำเข้าเป็นเงินรายได้สะสมมหาวิทยาลัย

1. **การตั้งงบประมาณรายจ่ายจากเงินรายรับอื่นๆ**

ให้ตั้งงบประมาณตามระเบียบ ประกาศที่เกี่ยวข้องและพิจารณาถึงความจำเป็นเหมาะสมทรัพยากรที่มีและการใช้ทรัพยากรให้คุ้มค่าเป็นไปตามภารกิจที่มหาวิทยาลัยฯมอบหมาย